Kap. 315, 321, 322, 325, 326, 327, 334, 3322, 3326, 3327

Prop. 18 S

(2019–2020)
Proposisjon til Stortinget (forslag til stortingsvedtak)

Endringer i statsbudsjettet 2019 under Kulturdepartementet

Tilråding fra Kulturdepartementet 22. november 2019, godkjent i statsråd samme dag. (Regjeringen Solberg)

Dokumentet på regjeringen.no

1 Innledning

I denne proposisjonen legger Kulturdepartementet fram forslag til endringer i statsbudsjettet for 2019.

2 Endringsforslag

Kap. 315 Frivillighetsformål

Post 21 Forskning, utredning og spesielle driftsutgifter, kan overføres

Kulturdepartementet har i 2019 inngått en avtale med Direktoratet for økonomistyring (DFØ) om utvikling av en digital oversikt over statlige tilskuddsordninger for frivillig sektor. Prosjektet skal legge til rette for en bedre statlig styring av tilskuddsforvaltningen, og bidra til forenklinger for frivillig sektor, jf. Meld. St. 10 (2018–2019). Utgiftene ved prosjektet dekkes av bevilgningene på posten. Bevilgningen på posten foreslås med bakgrunn i dette økt med 2,2 mill. kroner mot tilsvarende reduksjon på post 79, jf. omtale nedenfor.

Post 79 Til disposisjon

Bevilgningen på posten foreslås redusert med 2,2 mill. kroner mot tilsvarende økning på post 21, jf. omtale ovenfor.

Post 82 Merverdiavgiftskompensasjon ved bygging av idrettsanlegg

Bevilgningen på posten skal kompensere for kostnader som spillemiddelberettigete idrettslag og foreninger har til merverdiavgift ved bygging av idrettsanlegg. Etter at Lotteri- og stiftelsestilsynet hadde avsluttet søknadsbehandlingen framkom et samlet godkjent søknadsbeløp i 2019 på 271,3 mill. kroner. I tillegg er det utgiftsført 0,7 mill. kroner på posten for å imøtekomme klager, dvs. en total utbetaling på 272 mill. kroner.

Bevilgningen på posten foreslås med bakgrunn i dette redusert med 16,4 mill. kroner.

Kap. 321 Kunstnerøkonomi

Post 75 Vederlagsordninger, kan overføres

Bevilgningen på posten skal dekke utgifter ved statens inngåtte avtaler om bibliotekvederlag, visningsvederlag m.m. Som følge av at det i 2019 er inngått ny avtale om bibliotekvederlaget, vil utgiftene på posten bli høyere enn budsjettert. Bevilgningen på posten foreslås på denne bakgrunn økt med 4,5 mill. kroner mot tilsvarende reduksjon på kap. 325, post 01, jf. omtale nedenfor.

Kap. 322 Bygg og offentlige rom

Post 21 Spesielle driftsutgifter, kan overføres

Bevilgningen på posten skal dekke prosjektkostnader som Kunst i offentlige rom (KORO) har ved kunstprosjekter i nye statlige bygg. Prosjektkostnadene dekkes av oppdragsgivere, i hovedsak Statsbygg. Med bakgrunn i at det har vært færre oppdrag og lavere oppdragsinntekter enn forventet, foreslås bevilgningen på posten redusert med 16 mill. kroner mot tilsvarende reduksjon av bevilgningen på kap. 3322, post 02, jf. omtale nedenfor.

Kap. 325 Allmenne kulturformål

Post 01 Driftsutgifter

Bevilgningen på posten skal dekke lønns- og driftsutgifter for Kulturtanken samt evaluerings- og kvalitetsutviklingsarbeid og andre typer fellestiltak på kulturområdet i departementets regi. Det forventes at utgiftene til sistnevnte blir lavere enn forventet. Posten foreslås med bakgrunn i dette redusert med 4,5 mill. kroner for å dekke merutgifter på kap. 321, post 75, jf. omtale over.

Post 21 Spesielle driftsutgifter, kan overføres

Bevilgningen på posten skal dekke utgifter til forskning, utredninger samt digitaliserings- og omstillingsprosjekter. For å dekke utgifter ved et omstillingsprosjekt i Norsk filminstitutt foreslås bevilgningen på posten redusert med 2 mill. kroner mot tilsvarende økning av bevilgningen på kap. 334, post 01, jf. omtale nedenfor.

I forbindelse med endringer i departementsstrukturen, jf. Prop. 57 S (2018–2019) og Innst. 236 S (2018–2019), ble det overført midler mellom Barne- og familiedepartementet og Kulturdepartementet til dekning av pågående forsknings- og utviklingsprosjekter i 2019. Etter en nærmere beregning foreslås posten økt med ytterligere 148 000 kroner mot tilsvarende reduksjon i bevilgningen på kap. 800 Barne- og familiedepartementet, post 21 Spesielle driftsutgifter.

Samlet foreslås bevilgningene på posten redusert med 1,9 mill. kroner.

Post 71 Kultur som næring

Overføringsfullmakt til 2020

Bevilgningen på posten skal bl.a. dekke utgifter knyttet til tiltak som styrker kunnskapen om kultur som næring, og kompetansen om entreprenørskap og forretningsdrift.

På posten er det blant annet budsjettert med midler til oppfølging av regjeringens strategi for kultur og reiseliv, Noreg som attraktiv kulturdestinasjon. Strategien ble lagt frem i juni 2019. Kulturdepartementet har gitt Norsk kulturråd i oppdrag å fordele tilskudd til ulike pilotprosjekter i regi av regionale bedriftsnettverk og kulturinstitusjoner som er innrettet mot særskilte reiselivssatsinger. Norsk kulturråd trenger tid til å utarbeide kriterier for utlysning og tildeling av tilskudd til slike pilotprosjekter. Det er derfor nødvendig at den gjenstående bevilgningen på posten, som utgjør 6,2 mill. kroner, overføres til 2020.

Kulturdepartementet foreslår på denne bakgrunn at bevilgningen i 2019 tilføyes stikkordet «kan overføres», jf. forslag til vedtak II.

Post 85 Gaveforsterkningsordning (ny)

Gaveforsterkningsordningen ble etablert i statsbudsjettet for 2014 og er et insentiv for kunst- og kulturinstitusjoner til å skaffe privat finansiering. Ordningen innebærer at private pengegaver blir forsterket med et statlig tilskudd på inntil 25 pst. av gavebeløpet.

I 2019 er ordningen tilført 70 mill. kroner av spilleoverskuddet fra Norsk Tipping AS til kulturformål. Disse midlene var fullt ut fordelt på søkere i august 2019. Som følge av dette har det ikke vært midler igjen i ordningen til å imøtekomme søknader som er kommet inn etter tildelingen i august. For å kunne imøtekomme en del av disse søknadene i 2019, foreslås det en bevilgning på 10 mill. kroner til ordningen i 2019. I henhold til retningslinjene for ordningen overføres de resterende søknadene til utbetaling i 2020 etter samme prioritet som den rekkefølgen fullstendige søknader ble mottatt.

Kap. 326 Språk-, litteratur- og bibliotekformål

Post 01 Driftsutgifter

Bevilgningen på posten dekker i hovedsak utgifter for Nasjonalbiblioteket, Norsk lyd- og blindeskriftbibliotek og Språkrådet.

Virksomhetene som finansieres av posten, særlig Nasjonalbiblioteket, forventer høyere utgifter i 2019 enn opprinnelig budsjettert, hovedsakelig som følge av økte inntekter. Departementet foreslår med bakgrunn i dette å øke bevilgningen på posten med 8 mill. kroner mot tilsvarende økning på kap. 3326, post 01, jf. omtale nedenfor.

Kap. 327 Nidaros domkirkes restaureringsarbeider mv.

Post 01 Driftsutgifter

Bevilgningen på posten dekker utgifter for Nidaros domkirkes restaureringsarbeider (NDR). NDR forventer høyere utgifter i 2019 enn opprinnelig budsjettert som følge av økte inntekter. Det foreslås derfor å øke bevilgningen på posten med 37 mill. kroner mot tilsvarende økning på kap. 3327, post 01, jf. omtale nedenfor.

Post 70 Utenlandske krigsgraver i Norge

Bevilgningen på posten dekker utgifter ved forvaltning og vedlikehold av utenlandske krigsgraver i Norge. Utgiftene på posten forventes å bli 400 000 kroner høyere enn opprinnelig budsjettert. Posten foreslås med bakgrunn i dette økt med tilsvarende beløp, mot tilsvarende reduksjon på kap. 882 Kirkebygg og gravplasser, post 70 Tilskudd til sentrale tiltak for kirkebygg og gravplasser under Barne- og familiedepartementet.

Kap. 334 Film- og medieformål

Post 01 Driftsutgifter

Norsk filminstitutt har i 2019 hatt økte utgifter til omstilling av virksomheten. Bevilgningen på posten foreslås med bakgrunn i dette økt med 2 mill. kroner mot tilsvarende reduksjon på kap. 325, post 21, jf. omtale ovenfor.

Post 21 Spesielle driftsutgifter, kan overføres

Norsk filminstitutt arbeider, i samråd med FilmReg, med å forberede opprettelsen av en nasjonal filmkommisjon. Bevilgningen til formålet var opprinnelig budsjettert på post 72, jf. Prop. 1 S (2018–2019) Kulturdepartementet, men utgiftene må føres på post 21. Som følge av dette foreslås bevilgningen på posten økt med 3 mill. kroner mot tilsvarende reduksjon på post 72, jf. omtale nedenfor.

Post 72 Insentivordning for film- og tv-produksjoner, kan overføres

Bevilgningen på posten foreslås redusert med 3 mill. kroner for å dekke utgifter som Norsk filminstitutt har i tilknytning til arbeidet med å forberede opprettelsen av en nasjonal kommisjon, jf. omtale under post 21 ovenfor.

Kap. 3322 Bygg og offentlige rom

Post 02 Inntekter ved oppdrag

Posten gjelder inntekter knyttet til KOROs oppdragsvirksomhet ved kunstprosjekter i nye statlige bygg. Som følge av at oppdragsinntektene blir lavere enn forventet, foreslås bevilgningen på posten redusert med 16 mill. kroner mot tilsvarende reduksjon av bevilgningen på kap. 322, post 21, jf. omtale ovenfor.

Kap. 3326 Språk-, litteratur- og bibliotekformål

Post 01 Ymse inntekter

Posten gjelder i hovedsak refusjon for oppgaver Nasjonalbiblioteket, Norsk lyd- og blindeskriftbibliotek og Språkrådet utfører for andre. Som følge av at særlig Nasjonalbiblioteket forventer høyere inntekter enn budsjettert, foreslås bevilgningen på posten økt med 8 mill. kroner mot tilsvarende økning av bevilgningen på kap. 326, post 01, jf. omtale over.

Kap. 3327 Nidaros domkirke m.m.

Post 01 Ymse inntekter

Posten gjelder salgs- og billettinntekter m.m. og refusjon for oppgaver som Nidaros domkirkes restaureringsarbeider (NDR) utfører for andre. Blant annet som følge av at det er samlet inn betydelige midler til nytt lysanlegg i kirken, får NDR høyere inntekter enn budsjettert. I tillegg er salgsinntektene i NDR høyere enn forventet. Bevilgningen på posten foreslås med bakgrunn i dette økt med 37 mill. kroner mot tilsvarende økning av bevilgningen på kap. 342, post 01, jf. omtale over.

Tilråding

Kulturdepartementet

tilrår:

At Deres Majestet godkjenner og skriver under et framlagt forslag til proposisjon til Stortinget om endringer i statsbudsjettet 2019 under Kulturdepartementet.

Vi HARALD, Norges Konge,

stadfester:

Stortinget blir bedt om å gjøre vedtak om endringer i statsbudsjettet 2019 under Kulturdepartementet i samsvar med et vedlagt forslag.

Forslag
til vedtak om endringer i statsbudsjettet 2019 under Kulturdepartementet

I

I statsbudsjettet for 2019 gjøres følgende endringer:

Utgifter:

Kap. | Post | Formål | Kroner
315 |  | Frivillighetsformål |
| 21 | Forskning, utredning og spesielle driftsutgifter, kan overføres, forhøyes med | 2 220 000
|  | fra kr 11 130 000 til kr 13 350 000 |
| 79 | Til disposisjon, nedsettes med | 2 220 000
|  | fra kr 11 340 000 til kr 9 120 000 |
| 82 | Merverdiavgiftskompensasjon ved bygging av idrettsanlegg, nedsettes med | 16 395 000
|  | fra kr 288 400 000 til kr 272 005 000 |
321 |  | Kunstnerformål |
| 75 | Vederlagsordninger, kan overføres, forhøyes med | 4 500 000
|  | fra kr 203 180 000 til kr 207 680 000 |
322 |  | Bygg og offentlige rom |
| 21 | Spesielle driftsutgifter, kan overføres, nedsettes med | 16 000 000
|  | fra kr 36 500 000 til kr 20 500 000 |
325 |  | Allmenne kulturformål |
| 01 | Driftsutgifter, nedsettes med | 4 500 000
|  | fra kr 78 255 000 til kr 73 755 000 |
| 21 | Forskning, utredning og spesielle driftsutgifter, kan overføres, nedsettes med | 1 852 000
|  | fra kr 27 920 000 til kr 26 068 000 |
(NY) | 85 | Gaveforsterkningsordning, bevilges med | 10 000 000
326 |  | Språk-, litteratur- og bibliotekformål |
| 01 | Driftsutgifter, forhøyes med | 8 000 000
|  | fra kr 647 137 000 til kr 655 137 000 |
327 |  | Nidaros domkirkes restaureringsarbeider mv. |
| 01 | Driftsutgifter, forhøyes med | 37 000 000
|  | fra kr 68 768 000 til kr 105 768 000 |
| 70 | Utenlandske krigsgraver i Norge, forhøyes med | 400 000
|  | fra kr 3 170 000 til kr 3 570 000 |
334 |  | Filmformål m.m. |
| 01 | Driftsutgifter, forhøyes med | 2 000 000
|  | fra kr 114 795 000 til kr 116 795 000 |
| 21 | Spesielle driftsutgifter, kan overføres, forhøyes med | 3 000 000
|  | fra kr 6 375 000 til kr 9 375 000 |
| 72 | Insentivordning for film- og tv-produksjoner, kan overføres, nedsettes med | 3 000 000
|  | fra kr 71 360 000 til kr 68 360 000 |

Inntekter:

Kap. | Post | Formål | Kroner
3322 |  | Bygg og offentlige rom |
| 02 | Inntekter ved oppdrag, nedsettes med | 16 000 000
|  | fra kr 31 000 000 til kr 15 000 000 |
3326 |  | Språk-, litteratur- og bibliotekformål |
| 01 | Ymse inntekter, forhøyes med | 8 000 000
|  | fra kr 10 730 000 til kr 18 730 000 |
3327 |  | Nidaros domkirkes restaureringsarbeider mv. |
| 01 | Ymse inntekter, forhøyes med | 37 000 000
|  | fra kr 20 169 000 til kr 57 169 000 |

II

Tilføyelse av stikkord

Stortinget samtykker i at Kulturdepartementet kan tilføye stikkordet «kan overføres» til bevilgningen på kap. 325 Allmenne kulturformål, post 71 Kultur som næring.